Jason Rohde: Kommer oor polisie en media se optredeJason en Susan Rohde. Foto: Facebook Rohde, hoof van Sotheby’s International Realty in Suid-Afrika, is op borgtog van R100 000 vrygelaat. Hy moes die bedrag onmiddellik betaal om uit polisie-aanhouding vrygelaat te word. Hy moet egter ook voor of op 14 September ŉ bankwaarborg aan die hof verskaf vir die bedrag van R1 miljoen. Rohde se vrou, Susan (47), se liggaam is die oggend van 24 Julie in die badkamer van ŉ hotel op die Spier-wynlandgoed gevind, waar sy met die koord van ŉ haartang opgehang is. Rohde beweer sy het selfmoord gepleeg terwyl die staat aanvoer Susan is verwurg. Hy sal vir die duur van sy verhoor by sy swaer in Melkbosstrand tuisgaan. Sy borgtogvoorwaardes behels onder meer dat hy onder die toesig van ’n korrektiewe beampte geplaas word en Maandae, Woensdae en Vrydae tussen 16:00 en 19:00 by die Melkbosstrand-polisiestasie moet aanmeld. Rohde mag nie sonder die toestemming van die ondersoekbeampte of die staatsaanklaer naby vertrekpunte van hawens of lughawens kom nie en hy mag nie die Wes-Kaap sonder toestemming verlaat nie. Rohde het die hof versoek om terug te keer na sy huis in Bryanston, Johannesburg, na sy 18-jarige dogter wat in matriek is. Landdros Greg Jacobs het gesê hy sal tydens Rodhe se volgende hofverskyning op 23 September ŉ besluit hieroor neem. Rohde se regspan het ná afloop van die hofverrigtinge ŉ verklaring uitgereik waarin kommer uitgespreek is oor die regverdigheid en wettigheid van die polisie se ondersoek en optrede. Volgens Rohde se regspan was sy inhegtenisneming by sy huis in Bryanston traumaties. Sy regspan het ook kommer uitgespreek oor “ongesteunde bewyse” rakende die beweerde moord en spekulasie daaroor in die media wat “roekeloos misbruik” is om sensasie te skep. In die verklaring word daar aangevoer dat sommige lede van die media sekere gevolgtrekkings maak voor die reg sy gang gegaan het. Volgens Rohde se regspan is hy ŉ “liefdevolle pa wat verkeerdelik beskuldig word van ŉ misdaad wat hy nie gepleeg het nie”. Lees alle vorige berigte oor Jason Rohde op Maroela Media.